**Kto je špeciálny pedagóg?**

Je to odborník, ktorý sa priamo podieľa na výchove a vzdelávaní žiakov so špeciálnymi výchovno-vzdelávacími potrebami, cieľom jeho snaženia je podporiť prospievanie a výchovné prispôsobenie sa žiaka v škole.

**Cieľom činností špeciálneho pedagóga** je optimalizovať vzdelávací a osobnostný vývin detí s poruchami učenia, t.j. prispieť k úpravám či zlepšeniu ich výkonov, respektíve zabrániť ich ďalšiemu zhoršovaniu a predchádzať poruchám správania, alebo zmierniť ich prejavy rozvíjaním vnútorných predpokladov na učenie, ovplyvňovaním podmienok na učenie, spoluprácou s vyučujúcimi a rodičmi.

Veľmi dôležitou úlohou je vysvetliť rodičom príčiny úspechu – neúspechu ich dieťaťa. Pomôcť rodičom vyrovnať sa so skutočnosťou, že majú problémové dieťa, pomôcť dieťaťu vyrovnať sa s tým, že je iné ako ostatné deti... správne motivovať rodičov a dieťa do ďalšej činnosti.

Počet detí s vývinovými poruchami učenia je v školách najčastejšou skupinou zdravotne znevýhodnených.

Vývinové znamená, že sa porucha učenia objaví v určitom stupni individuálneho vývinu, kde sú na špecifické schopnosti pre čítanie, písanie a pravopis /relatívne nezávislých od inteligencie/ kladené nároky na osvojenie príslušných zručností.

**Poruchy vývinu školských zručností**

Skupina **poruchy vývinu školských zručností je** diferencovaná na niekoľko podskupín, ktoré sa navzájom prelínajú a môžu sa vyskytovať v rôznych variáciách. Patrí sem:

* špecifická porucha čítania,
* špecifická porucha hláskovania,
* špecifická porucha aritmetických schopností,
* zmiešaná porucha školských schopností,
* iné vývinové poruchy školských zručností,
* nešpecifikované vývinové poruchy školských zručností.

**Ktoré sú najčastejšie špecifické vývinové poruchy učenia?**

Medzi vývinové poruchy učenia, s ktorými sa stretávame v praxi, patrí **dyslexia, dysgrafia, dysortografia, dyskalkúlia, dyspraxia**a iné, menej časté poruchy učenia.

Vývinové poruchy učenia sa vyskytujú vo vzájomnej kombinácii, málokedy izolovane, pomerne často s ADD alebo ADHD /30 – 50%/.

Vznikajú na základe dysfunkcii centrálnej nervovej sústavy, nevyzretosti kognitívnych centier mozgu, môžu mať aj dedičný pôvod. Niekedy je etiológia neznáma alebo nie príliš jasná.

Žiaci s poruchami učenia si s námahou osvojujú učivo bežnými edukačnými metódami. Príčinou zlyhávania vo vyučovacom procese **nie je nedostatok snahy, lajdáctva, alebo lenivosť, prípadne patológia rodinného prostredia či znížená inteligencia.** Zo strany vyučujúceho je dôležité rozpoznať ťažkosti žiaka a zabezpečiť mu adekvátnu starostlivosť.

**Kto sú žiaci so špeciálnymi výchovno-vzdelávacími potrebami?**

* žiaci so zdravotným postihnutím – s mentálnym sluchovým, zrakovým alebo telesným postihnutím, narušenou komunikačnou schopnosťou, autizmom,
* žiaci so špecifickými poruchami učenia
* žiaci s poruchou aktivity a pozornosti
* žiaci s poruchami správania
* žiaci zo sociálne znevýhodneného prostredia
* žiaci s nadaním